[...katên] salajêngipun, pundi ingkang kadhawuhakên lajêng katindakna, ingkang kacêgah inggih dipun singkiri. Ing ngriki botên kula pratelakakên sadaya mênggah warni-warnining dhawuh tuwin cacêgah, wondene tumrapipun bab cacêgah katranganipun rêringkêsan makatên: sadaya pandamêl punapa kemawon sampun ngantos adamêl kapitunan saha kamlarataning badanipun piyambak, utawi dhatêng tiyang sanès, kados ingkang kasêbut Kuran suraosipun makatên: sira aja padha nibakake awakira marang karusakan, kasêbut ing kadis ugi andhawuhakên makatên: sira aja padha gawe kamlaratanira dhewe utawa gawe kamlarataning liyan. Kajawi punika kêdah kajagi sangêt sampun ngantos kita nrajang pandamêl ingkang kharam, utawi kalêbêtan barang ingkang kharam, amargi manawi ngantosa makatên, upaminipun ngantos anrajang utawi kalêbêtan barang ingkang kharam wau, sagêd anjalari tipising imanipun, têmahan sagêd nênuntun dhatêng tindak musrik.